Verhaal van Elandskloof, Die - Protea Boekhuis
Verhaal van Elandskloof, Die
Wiese, T; Goedeman, R
In 1996 is die grond van die eertydse sendingstasie Elandskloof in die distrik Citrusdal teruggegee aan enkele oorlewendes en afstammelinge van destydse inwoners van die stasie. Die sendingstasie het in 1961 opgehou om te bestaan nadat die grond aan twee boere verkoop is. Die geval het heelwat aandag getrek, omdat dit een van die eerste geslaagde grondeise van die nuwe Suid-Afrika was.
Die verhaal van Elandskloof begin egter veel vroeër, in 1860, toe die NG Kerk die plaas gekoop het om met sendingwerk te begin onder die bruin mense wat toe reeds in die omgewing gebly het. Die veelbewoë geskiedenis van die gevestigde inwoners, die sendelinge wat gekom en gegaan het en die boere van die groter gemeenskap is besonder goed opgeteken. Die skrywers kon dus ruim aanhaal uit talle briewe van die inwoners, die sendelinge, die ampsdraers van die kerk en staatsamptenare, asook notules van vergaderings en verslae van kerkrade, kommissies en ander liggame. Onderhoude wat die skrywers self met die ou Elandsklowers gevoer het, vul die dokumente aan om ’n lewendige vertelling daar te stel. Die boek word afgesluit met ’n bondige oorsig oor grondhervorming en ’n besinning oor die probleme wat gemeenskappe soos dié van Elandskloof ervaar wanneer hulle hervestig word.
Tobie Wiese is ’n gesoute joernalis en tans bestuurder van Media24 Leerskappe (Tydskrifte). Ricky Goedeman was navorser verbonde aan die Instituut vir Historiese Studies van die Universiteit van Wes-Kaapland en tans onderwyser.